Vekteren: - Dette er dagligdags på Oslo legevakt

ANMELDER: Adnan Athar Ali (17) (innfelt) reagerer på det han mener er maktmisbruk av en vekter ved Oslo legevakt. FOTO: MARIUS KNUTSEN, VG/PRIVAT

Adnan (17) jaget gråtende fra legevakta: - Jeg ble lagt i bakken, og trodde jeg skulle dø

(VG Nett) Adnan Athar Ali var lei av å vente på legehjelp, og havnet i krangel med en vekter. - Vekteren tvang meg ned i bakken. Maktmisbruk, mener 17-åringen.

3. desember 2012

Artikkelen er over syv år gammel

Adnan A. Ali følte seg dårlig, og reiste til legevakta i Oslo ved 18-tiden fredag i forrige uke. Etter nær tre timers venting havnet han i en krangel med en av vekterne, noe som resulterte i at han ble lagt i bakken og jaget derfra.

- Jeg forsøkte å gå bort, men vekteren tok kvelertak på meg, og la meg ned i bakken. Jeg mistet pusten, og trodde jeg skulle dø fordi jeg har astma. Jeg hadde kneet hans i nakken min, og det kom tre-fire vektere til. Da ble jeg redd og begynte å gråte, forteller han.

Saken er politianmeldt. Nå vurderer vekteren å levere motanmeldelse for drapstrusler.

- Gutten truet med å drepe meg, og jeg så ingen annen utvei enn å pasifisere situasjonen ved å legge ham ned på bakken. Dette er nærmest dagligdags på legevakta. Vi opplever til stadighet trusler, vold og folk som vifter med sprøyter og våpen. Det gjelder å stoppe farlige situasjoner før det er for sent, sier vekteren til VG.

Har du tips til noe VG bør skrive om?2200@VG.NO || SMS/MMS til 2200 || 22000000

Adnan A. Ali nekter for at han har sagt at han skal drepe vekteren.

- Vekteren kom mot meg, og spurte om jeg drapstruet ham. Jeg sa ikke det, jeg sa; «Jeg skal finne deg og anmelde deg!». Han sa «si det igjen, hvis du tør». Jeg vet at det kan oppleves truende, men jeg mente det jo ikke. Jeg ropte ikke, jeg var ikke voldelig. Jeg var syk og frustrert, sier 17-åringen.

På spørsmål om vektere ved Oslo legevakt ikke bør ha høyere toleransegrense før de fysisk angriper pasienter, svarer den aktuelle vekteren at det skal mye til før de gjør det.

- Vi har ekstremt høy terskel for å gjøre det, men jeg oppfattet situasjonen som truende. Ingen som kommer til legevakta kan drapstrue de som jobber der. Det finner vi oss ikke i. Jeg har ingen dårlig samvittighet for denne saken, jeg gjorde det som var nødvendig, jeg tok ikke kvelertak, men la ham ned i bakken. Dette er en helt standard sak og nærmest dagligdags på legevakta. Dette er en av de mildeste jeg har vært borti, sier han.

Sa unnskyld

Etter at Adnan Ali reiste seg opp, tok vekteren ham til side, og ba ham be om unnskyldning.

- Jeg sa beklager, for jeg var helt alene og jeg var redd. Så skrek han til meg at jeg skulle stikke, at han aldri ville se «trynet mitt» igjen. Jeg gråt og løp, og spurte den første mannen om hjelp til å ringe etter politiet, sier Ali.

Vekteren sier han fikk unnskyldningen, og deretter sa; «så snakkes vi ikke mer i kveld, ok?»

Opptrinnet startet med at Adnan Ali mistet tålmodigheten etter mellom to og tre timers venting på Oslo legevakt. Han oppsøkte skranken for det han mener er andre eller tredje gang, og opplevde å få et surt svar fra betjeningen i resepsjonen.

- Jeg fikk beskjed om at det var spisepause. Jeg svarte «Hvordan kunne jeg vite det? Jeg spør bare om hjelp. Jeg trodde dette var et sted der man kunne få hjelp», forteller han.

Adnan Ali sier at det ble dårlig stemning, og at vekteren kom bort.

- Han sa at jeg hadde oppsøkt skranken syv ganger. Det stemte ikke, så jeg sa at hun måtte beklage for å ha løyet. Jeg sa at jeg har ventet flere timer på å få hjelp, og at det minste jeg kunne forvente var at de var hyggelige.

Ble irritert

Ifølge 17-åringen ble den ene vekteren så sint at han ba ham om å holde kjeft.

- Jeg fikk sjokk, og spurte om han var seriøs. Så ble jeg irritert, og sa det samme tilbake, innrømmer han.

Han sier han fikk beskjed om å forlate legevakta.

- De fulgte meg ut, og jeg ble med, men ved utgangsdøra ble jeg sint. Jeg var syk og trengte hjelp, og ville ikke dra.

Det var da han skal ha sagt til vekteren at han skulle politianmelde ham.

Les også: Trenger hjelp fra sikkerhetsselskaper

Oslo politidistrikt bekreftet at de har mottatt anmeldelsen.

- Saken etterforskes som en mulig legemsfornærmelse, og involverte vitner vil bli innkalt til avhør, opplyser politiadvokat Frederik Langland ved Grønland politistasjon.

Nå har vekteren og øvrige involverte ansatte fått beskjed om å skrive rapport til Oslo kommunes helseetat om det som skjedde.

- Hendelsen blir håndtert etter våre interne rutiner. Vi skal besvare klagebrevet fra pasienten, og vi vil invitere han til en samtale dersom han ønsker det, sier Eli Semmerud i administrasjonsavdelingen i Oslo kommune.

Lang ventetid

Avdelingsdirektør Jan Magne Linnsund ved Oslo legevakt svarer den lange ventetiden med at den dessverre ikke er sjelden i perioder med stor pågang.

- Pasienter som oppsøker Oslo legevakt får behandling etter en hastegradsvurdering. De mest akutte skal sikres hjelp innen en time, øvrige pasienter må av og til belage seg på lengre ventetid, sier Linnsund.

VGTV: Kristian overfalt av vektere: - Jeg følte meg hjelpesløs

Adnan Alis far, tidligere aktiv politiker og nåværende leder i Norsk Innvandrerforum, Athar Ali, sier han er opptatt av at hendelser som dette blir kjent, slik at vektere hele tiden er bevisst sin maktbruk.

- Jeg var ikke selv til stede, så jeg kan ikke si hva som skjedde. Men jeg mener det skal mye til før en erfaren vekter går fysisk til angrep på en syk 17-åring, sier han.

Publisert: 03.12.12 kl. 12:47